WTI ร่วงกว่า 2% หวั่นวิกฤต “แบงก์” ลุกลาม กระทบดีมานด์น้ำมัน
ราคาน้ำมัน WTI ร่วงกว่า 2% ลงมาที่ระดับ  66.72 ดอลลาร์/บาร์เรล หวั่นวิกฤต “แบงก์” สหรัฐ-ยุโรปลุกลาม กระทบดีมานด์น้ำมันลดลง
ราคาน้ำมัน WTI ร่วงกว่า 2% หลุด 67 ดอลลาร์/บาร์เรล หวั่นวิกฤต “แบงก์” ลุกลาม กระทบดีมานด์น้ำมัน
17 มี.ค. 2566

สัญญาน้ำมันดิบ WTI ดิ่งลงกว่า 2% หลุดระดับ 67 ดอลลาร์ในวันนี้ ท่ามกลางความกังวลเกี่ยวกับวิกฤตการณ์ในภาคธนาคารของสหรัฐและยุโรป ซึ่งจะส่งผลกระทบต่อความต้องการใช้น้ำมัน
โดย ณ เวลา 23.12 น.ตามเวลาไทย สัญญาน้ำมันดิบเวสต์เท็กซัส (WTI) ส่งมอบเดือนเม.ย. ซึ่งมีการซื้อขายที่ตลาด NYMEX ลบ 1.63 ดอลลาร์ หรือ 2.38% สู่ระดับ 66.72 ดอลลาร์/บาร์เรล
ทั้งนี้ SVB Financial Group ซึ่งเป็นบริษัทแม่ของซิลิคอน วัลเลย์ แบงก์ (Silicon Valley Bank) หรือ SVB ได้ยื่นเรื่องต่อศาลนิวยอร์กเพื่อขอรับการพิทักษ์ทรัพย์ตามมาตรา 11 ของกฎหมายล้มละลาย
นอกจากนี้ นักลงทุนยังคงกังวลต่อสถานะการเงินของธนาคารเฟิร์สท์ รีพับลิค แบงก์ (First Republic Bank) หรือ FRB แม้ธนาคารขนาดใหญ่ของสหรัฐประกาศอัดฉีดเม็ดเงินรวมกันถึง 3 หมื่นล้านดอลลาร์ หรือราว 1 ล้านล้านบาท เพื่อเสริมสภาพคล่องให้แก่ FRB
ขณะเดียวกัน ตลาดถูกกดดันจากความวิตกเกี่ยวกับวิกฤตการเงินของธนาคารเครดิต สวิส ซึ่งได้ซ้ำเติมความกังวลจากการที่รัฐบาลสหรัฐสั่งปิดกิจการของซิลิคอน วัลเลย์ แบงก์ และซิกเนเจอร์ แบงก์
นักลงทุนจับตาผลการประชุมของธนาคารกลางสหรัฐ (เฟด) ในสัปดาห์หน้า โดยตลาดคาดการณ์ว่าเฟดจะปรับขึ้นอัตราดอกเบี้ย 0.25% ในการประชุมครั้งนี้